Ai toggie, die staatsinstellings sukkel darem. Hier in my dorp is die hoofposkantoor naby die munisipaliteitkantore en ander staatskantore. Die parkering is min, die strate nou, en oud, en dis glad nie ‘n goeie plek om heen te gaan nie. Oor die radio hoor ek hoe agter die poskantoor is met die posverspreiding en hoeveel posstukke daagliks nog verwerk moet word, is dit te verstane dat dit so skaars is. Ons het nou posbusse op die Landgoed gekry. Die uitbreiding bestaan uit 3 banggat woongebiede waarvan ons Landgoed die aftree-oord is. Wat die poskantoor egter nou doen, is om die pos vir ‘n paar maande op te hoop en dan by die hoofhek af te laai … (ek rol my oë soos ‘n tiener) Ons het nou ‘n brief gepos en ons kyk hoe lank dit neem om hier te kom. Intussen sal mens nog die Postnetposbus ten duurste aanhou vir die 3 posstukke per maand. Sukkel jy ook met die posdiens?
Dankie vir die inloer. Hoop daar is iets ouliks vir jou wenslysie en wat jou vir die res van die dag sal laat glimlag.
Alles draai in die laaste tyd om geld. Skielik kan mens nie meer jou blog outomaties op FB plaas nie. Ek wonder of die ernstige bloggers wat vir WordPress betaal dit wel kan doen? Tydskrifte en koerante gebruik sensasie om meer te verkoop, terwyl Politici die son, maan en sterre belowe, terwyl hulle ons belasting geld gebruik vir nie-noodsaaklike goed nie. Sondag Kopies is egter in ‘n ander klas, want hier kan jy koop sonder geld en word daar gepoog om darem ‘n glimlag te ontlok.
Dankie vir die inloer. Ek hoop jy het ‘n heerlike week en dat jy ten minste sal glimlag en ietsie op jou wenslysie sal sit.
Ek hou nogal van myself. Deur die jare het ek Tinatjie redelik goed leer ken. Daar is tye wat sy moeilik oortuig word, maar die meeste van die tyd kom ons redelik goed oor die weg. Tog is daar tye wat ek so vies kan raak vir myself. Wanneer ek stupid goed doen of sê, kan my tog so irriteer. Ook as ek so onnodig kwel oor goed wat ek nie kan verander nie. Die meeste van die tyd is ek baie tevrede met my lewe en ek het oneindig baie dinge waaroor ek baie dankbaar is. Kom, vertel bietjie hoe jy oor jouself voel? Hou jy van jouself? Hoekom? Wat hou jy nie van jouself nie?